திருத்தணி:இன்று, புரட்டாசி மாதம் பிறப்பதாலும், நேற்று, ஞாயிற்றுக்கிழமை என்பதாலும், அசைவம் எடுப்பதற்கு மக்கள் அதிகளவில் ஆர்வம் காட்டியிருந்தனர். இதனால், மீன், இறைச்சி கடைகளில் கூட்டம் நிரம்பி வழிந்தது.புரட்டாசி மாதம் முழுவதும் பெரும்பாலான மக்கள் அசைவம் சாப்பிட மாட்டார்கள். மீதமுள்ள மாதங்களில், ஞாயிற்றுக்கிழமை மற்றும் முக்கிய பண்டிகை நாட்களில் பொதுமக்கள், மீன், ஆட்டு இறைச்சி, சிக்கன் போன்றவற்றை அதிகளவில் வாங்கி, சமைத்து சாப்பிடுவர். அந்த வகையில், திருத்தணி நகராட்சியில், 60க்கும் மேற்பட்ட கோழி மற்றும் ஆட்டு இறைச்சி கடைகள் உள்ளன.இது தவிர, சிலர் நெடுஞ்சாலையோரம் ஞாயிற்றுக்கிழமை மட்டும் ஆட்டு இறைச்சி, மீன் கடைகள் வைத்து வியாபாரம் செய்வர். நேற்றுடன், ஆவணி மாதம் முடிவதாலும், ஞாயிற்றுக்கிழமை என்பதாலும், மீன், இறைச்சி கடைகளில் அதிகாலை, 4:30 மணி முதல், மதியம், 12:00 மணி வரை, கூட்டம் நிரம்பி வழிந்தது.ஆட்டு இறைச்சி, 1 கிலோ, 480 ரூபாய்க்கும், 1 கிலோ சிக்கன், 120 -140 ரூபாய் வரை விற்பனை செய்யப்பட்டது. மீன் வகைகள் ரக வாரியாக, 1 கிலோ, 150 - 350 ரூபாய் வரை விற்பனை செய்யப்பட்டது.நேற்றுடன், ஆவணி மாதம் முடிந்து, இன்று புரட்டாசி மாதம் பிறப்பால் பெரும்பாலான பொதுமக்கள், அதாவது, 100க்கு, 80 சதவீதம் பேர் நேற்று, இறைச்சி கடைக்கு சென்று எடுத்து வந்தனர்.நேற்று ஒரு நாள் மட்டும், திருத்தணி தாலுகாவில், 25 லட்சம் ரூபாய்க்கு இறைச்சி விற்பனையாகி உள்ளது என, இறைச்சி விற்பனையாளர் ஒருவர் தெரிவித்தார்.